Timol-familie mag Rodrigues-aansoek oor vervolging teenstaanJoao Rodrigues in die Johannesburgse hooggeregshof (Oktober 2018) (Foto: Itumeleng English/African News Agency) Die familie van wyle apartheidsaktivis Ahmed Timol het toestemming ontvang om ŉ aansoek deur Joao “Jan” Rodrigues (80), voormalige veiligheidspolisielid, dat hy nie vervolg moet word nie, teen te staan. Rodrigues het versoek dat hy nie vervolg moet word nie weens sy hoë ouderdom en dat hy benadeel sal word in ŉ hofsaak waar talle getuies reeds oorlede is. Rodrigues is die laaste persoon wat Timol lewend gesien het. Sy getuienis was die kern van die ondersoek in 1972 wat bevind het Timol het sy eie lewe geneem toe hy uit die 10de verdieping van die John Vorster-pleingebou in Johannesburg gespring het. Die uitspraak is in Oktober 2017 deur ŉ hof omgekeer ná ŉ lang veldtog deur sy familie. Timol was 29 jaar oud toe hy in Oktober 1971 in Johannesburg in hegtenis geneem is. Hy is vyf dae later dood. Rodrigues word geïmpliseer in Timol se moord. Howard Varney, vir die Timol-familie, het aan die hof gesê sy kliënte moet toegelaat word om inspraak te hê in Rodrigues se aansoek. “Die Timol-familie is al dekades lank op soek na die waarheid, na geregtigheid.” Indien Rodrigues nie vervolg word nie, sal dit, volgens Varney, daarop neerkom dat ŉ individu onthef word van aanspreeklikheid. Hy het bygevoeg die familie sal ernstig benadeel word as hulle nie die geleentheid kry om hul weergawe van die feite voor die hof te bied nie. “So ŉ hof moet nie net die feite van die beskuldigde hoor nie, maar ook van die slagoffers – die familie.” Familielede van Hoosen Haffejee, wat ook tydens die apartheidsjare in polisieaanhouding dood is, wil ook by Rodrigues se aansoek ingryp. Indien Rodrigues nie vervolg word nie, sal dit, volgens die familie, ŉ kultuur skep waar alle slagoffers van apartheid sal sien dat oortreders vervolging vryspring. Haffejee se familie glo hy is vermoor. Regter Ramarumo Monama het gesê hy wil nie die bevindings van die Haffejee-ondersoek vooruitloop deur die familie toe te laat om by die Timol-saak in te gryp nie. Monama het hul aansoek van die hand gewys en gesê dit moet gebaseer wees op feite en nie op veralgemenings om suksesvol te wees nie. Die saak hervat op 28 Januarie 2019 in die hof. Lees alle vorige berigte oor Ahmed Timol op Maroela Media.